**În lumea din marginea lumii**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În lumea din margini de lume,

că-i noapte sau zi … hoinăresc,

iar gândul, un pegas anume,

mă poartă în zboru-i ceresc.

Ajung, uneori, pe-o câmpie

cu vise ascunse-n culori

ce fac bucuria să-mi fie

o mare cu valuri din flori.

Acolo, te-aștept cu răbdare,

pierdut printre-atâtea minuni…

Tu vii, îmi răspunzi la chemare,

apari, strălucind, din genuni,

din lumi de la margini de lume,

din basme, legende, sau … nu!

Tu vii dintr-o stea cu un nume

ce-l știu numai eu. Tu ești … Tu.